MEKSA Ɛebdelqader (1954-1988) d yiwen ucennay seg yicennayen iqbayliyen iḥarzen taqbaylit s ṣṣut-is. Xas akken ur yeddir ara aṭas deg tmurt n leqbayel, imi yunag akked twacult-is ɣer Blida syen yuɣal-d ɣer lezzayer tamanaɣt, di tmenaḍin-agi d tutlayt taɛrabt i yeṭṭuqten. MEKSA mi meqqer yeṭṭef di leɛwayed-is am uqbayli. D annect-a i t-yeǧǧan yecna ɣef tmetti taqbaylit. Mazal-it d aqcic imi i yegger iman-is ɣer wannar n tẓuṛi ama d amezgun ama d aẓawan. Maca mi meqqer yeḍfer kan abrid n ccna i yezzuznen temẓi-ines. Deg useggas 1975 yessufeɣ-d aḍebsi amezwaru. Yetbaɛ abrid n yinaẓuren i yellin tawwurt n usirem i ccna tatrart n teqbaylit am Yidir, Ǧamal ƐELLAM…atg. D annect-a i yeǧǧan tizlatin n MEKSA cuddent s waṭas ɣer tmagit, d yidles.